Gedagte vir die dag: ’n Gebed oor potensiaalFoto: pixabay.com Die Engel van die Here het onder die eikeboom in Ofra kom sit. Dit het aan Joas van die Abiëserfamilie behoort. Sy seun Gideon was besig om onder op die vloer van ’n parskuip koring uit te slaan. Hy het daar vir die Midianiete weggekruip. Die Engel van die Here het toe aan hom verskyn. Hy het vir hom gesê: “Die Here is by jou, dapper man!” (Rigters 6:11-12) “Here God, wanneer ek die boek Rigters lees, tref dit my hoe die engel Gideon gegroet het deur hom as “dapper man” aan te spreek. Het hy met die regte persoon gepraat? Gideon was besig om vir sy vyande, die Midianiete, weg te kruip en hy het homself beskou as die onbelangrikste persoon in sy familie. Maar toe U na Gideon gekyk het, het U ’n man gesien wat Israel later sou red. Here, sien U my ook so? Is ek “dapper” in u oë, al sien ek myself as swak? Bring tog die beste in my na vore! Dankie dat U meer in my sien as wat ek in myself sien. Ek sien my beperkings, maar U, o God, kyk na my potensiaal. U sien in my raak wat U my geskep het om te wees. Dankie dat U sien wat ek kan word in plaas daarvan om my te berispe vir wie ek is. Dit maak dat ek aan u verwagtings wil voldoen en die persoon word wat ’n groot geloof uitleef. Gee dat ek sal streef om alles wat U in my sien te weerspieël.”